દુકાન હોવા છતાં ત્યાં જતો નહોતો એવું જણાવતાં શિવાજી પાર્ક પોલીસ-સ્ટેશનના સિનિયર પોલીસ-ઇન્સ્પેક્ટર અશોક જગદાળેએ ‘મિડ-ડે’ને કહ્યું હતું કે ‘તેજસ ગ્રૅજ્યુએટ છે અને સારો ભણેલો યુવક છે. દાદર (વેસ્ટ)માં સ્ટેશન પાસે વર્ષોજૂની જવાહર સ્ર્ટોસ નામની તેમના પરિવારની દુકાન છે જેમાં તે જતો હતો. છેલ્લા ૭-૮ મહિનાથી તેણે ત્યાં જવાનું છોડી દીધું હતું. દુકાન તેના કાકા અને તેમનો દીકરો ચલાવતો હોવાનું જાણવા મળ્યું છે. છેલ્લા લગભગ ૮ મહિનાથી તે બહુ ડિપ્રેશનમાં રહેવા લાગ્યો હતો અને એની અસર થતાં તે માનસિક રીતે અક્ષમ થઈ ગયો હોય એવું પ્રાથમિક તપાસમાં જાણવા મળ્યું છે. ઘરમાં વૃદ્ધ મમ્મી અને તેની વચ્ચે કોઈ ને કોઈ વાતે ઝઘડા થતા રહેતા હતા. તેજસનાં લગ્ન પણ થતાં નહોતાં. અમુક વખતે છોકરી તેને પસંદ નહોતી કરતી તો અમુક વખત છોકરીને તે પસંદ કરતો નહોતો. એમ કરતાં તેનાં લગ્ન નહોતાં થઈ રહ્યાં. તેજસના પિતા લગભગ ૧૦-૧૫ વર્ષ પહેલાં ગુજરી ગયા હતા અને મા-દીકરો બન્ને રહેતાં હતાં. રેખા સંઘવીને એક જ દીકરો છે અને એ પણ આ રીતે ઘરે હોવાથી તેમને ટેન્શન રહેતું હોવાનું પણ જાણવા મળ્યું છે. ડિપ્રેશનમાં આવ્યા બાદ તેજસ કોઈ સાથે વાત પણ નહોતો કરતો.’